DA Den Europæiske Unions Tidende L 177/22

KOMMISSIONENS DIREKTIV

af 29. maj 1991

om etablering af vejledende grænseværdier til gennemførelse af Rådets direktiv 80/1107/EØF om beskyttelse af arbejdstagere mod farerne ved at være udsat for kemiske, fysiske og biologiske agenser under arbejdet

(91/322/EØF)

KOMMISSIONEN FOR DE EUROPÆISKE FÆLLESSKABER HAR —

under henvisning til Traktaten om Oprettelse af Det Europæiske Økonomiske Fællesskab,

under henvisning til Rådets direktiv 80/1107/EØF af 27. november 1980 om beskyttelse af arbejdstagere mod farerne ved at være udsat for kemiske, fysiske og biologiske agenser under arbejdet (1), senest ændret ved direktiv 88/642/EØF (2), særlig artikel 8, stk. 4, første afsnit,

under henvisning til udtalelse fra Det Rådgivende Udvalg for Sikkerhed, Hygiejne og Sundhedsbeskyttelse på Arbejdspladsen, og

ud fra følgende betragtninger :

I henhold til artikel 8, stk. 4, tredje afsnit, i direktiv 80/1107/EØF skal de vejledende grænseværdier bygge på ekspertvurderinger, der er baseret på videnskabelige data ;

fastsættelsen af disse værdier tager sigte på en harmonisering af betingelserne på dette område og en opretholdelse af de skete forbedringer ;

dette direktiv udgør et praktisk skridt henimod virkeliggørelsen af det indre markeds sociale dimension ;

grænseværdier for eksponering under arbejdet bør ses som et vigtigt led i de samlede bestræbelser på at sikre beskyttelsen af arbejdstagernes helbred på arbejdspladsen ;

en foreløbig liste over grænseværdier for eksponering under arbejdet kan opstilles for de agenser, for hvilke der eksisterer lignende grænseværdier i de enkelte medlemsstater, med en prioritering af de agenser, som er udbredt på arbejdspladser og som kan påvirke arbejdstagernes sundhedstilstand ; denne foreløbige liste kan opstilles ud fra de eksisterende videnskabelige data, for så vidt angår påvirkning af sundhedstilstanden, selv om disse data for visse agensers vedkommende er særdeles begrænsede ;

det kan endvidere blive nødvendigt at etablere grænseværdier for eksponering under arbejdet i kortere perioder under hensyntagen til virkningerne af en eksponering af kort varighed ;

i direktiv 80/1107/EØF foreslås en referencemetode for bl.a. vurdering af eksponering og målestrategi i forbindelse med grænseværdier for eksponering under arbejdet ;

i betragtning af betydningen af at råde over pålidelige målinger af eksponering i forbindelse med fastsættelsen af grænseværdier for eksponering under arbejdet kan det blive nødvendigt i fremtiden at etablere passende referencemetoder ;

grænseværdierne for eksponering under arbejdet bør undersøges regelmæssigt og revideres, hvis nye videnskabelige data viser, at de er utidssvarende ;

for visse agenser er det nødvendigt i fremtiden at undersøge alle absorptionsveje, herunder muligheden for indtrængen gennem huden, for at kunne sikre det højst mulige beskyttelsesniveau ;

de i dette direktiv omhandlede foranstaltninger er i overensstemmelse med udtalelsen fra det i henhold til artikel 9 i direktiv 80/1107/EØF nedsatte udvalg —

UDSTEDT FØLGENDE DIREKTIV :

Artikel 1

De vejledende grænseværdier, som medlemsstaterne skal tage hensyn til, bl.a. ved fastsættelsen af de i artikel 4, stk. 4, litra b), i direktiv 80/1107/EØF nævnte grænseværdier, er anført i bilaget.

Artikel 2

1. Medlemsstaterne sætter de nødvendige bestemmelser i kraft for at efterkomme dette direktiv senest den 31. december 1993. De underretter straks Kommissionen herom.

Når medlemsstaterne vedtager disse bestemmelser, henvises der deri til dette direktiv, eller de ledsages ved offentliggørelsen af en sådan henvisning. De nærmere regler for denne henvisning fastsættes af medlemsstaterne.

2. Medlemsstaterne meddeler Kommissionen de bestemmelser i den nationale lovgivning, de vedtager på det område, der dækkes af dette direktiv.

Artikel 3

Dette direktiv er rettet til medlemsstaterne.

Udfærdiget i Bruxelles, den 29. maj 1991. På Kommissionens vegne Vasso PAPANDREOU Medlem af Kommissionen

(1) EFT nr. L 327 af 3. 12. 1980, s. 8.

(2) EFT nr. L 356 af 24. 12. 1988, s. 74.